钦定古今图书集成/历象汇编/乾象典/第027卷 > 《历象图说》 > 本天加减图
## 钦定古今图书集成/历象汇编/乾象典/第027卷 > 《历象图说》 > 本天加减图

本天加减图说

各曜本重天包于地外，其中心即地心也。因均轮小
轮上有高卑远近，而别成一虚线。本天形偏高偏卑，
不能以地心为心，即与本重天之心亦不相合矣。最
高起行迟为朒限，其差为减；最卑起行速为朓限，其
差为加。夫各曜右转，今古平行，何以有迟速耶？盖从
高右行至朒，此本天平行度也。本天心出直线，指其
实度，而地心出直线指其视度，则实度本大而视度
觉小矣。必于所推平行实度之中，减其大小之差，而
后得人目所见之度。故高至卑半周谓之“朒限”，从卑
右行至脁，亦本平行度也。本天心出直线指其实度，
而地心出直线指其视度，则实度本小而视度觉大
矣。必于所推平行实度之中，加其大小之差，而后得
人目所见之度。故卑至高半周谓之“朓限。”又凡近最
高左右之半周，远于地而行迟；近最卑左右之半周，
近于地而行速。《朒初限》之差固当减，朒末限虽在脁
半周，渐消其朒而亦减，《脁初限》之差固当加，脁末限
虽在朒半周，渐消其脁而亦加。此本天高卑而有加
减之源也。